khistorydata/jeongjo-sjw-relations huggingface dataset:
정조 21년
持平沈達漢疏曰伏以臣庸愚一賤品耳久玷法從之列徒蔑絲毫之報而拙於謀身昧於涉世孑孑孤根倀倀迷塗觸處錯謬杜門廢伏于玆有年矣今者持憲除命忽下於浹月病伏之際臣聞命若驚靡所容措臣本以虛脆素善疾病入冬以來觸傷風寒忽得關格之重症兼發風眩之宿祟積氣衝亘幾或不通呼吸眼花浮動有時不分黑白食飮全廢眞元澌脫而際伏聞動駕有命陪扈義重不得不力疾出肅然數日觸冒一倍添劇召牌之下運動無路以此病情縻此職名臣病中添罪若隕淵谷玆不獲已敢將疾痛之呼仰瀆黈纊之聽伏乞聖慈俯諒臣實病之狀亟削臣虛縻之銜以重官方以安私分焉臣於丐免之章何敢贅陳他說重添臣瀆擾之罪哉第臣所欲忠者國耳上而爲聖躬憂下而爲生民憂忠君憂民之心弸結于中欲噤不得者也臣請昧死而仰陳之惟殿下誅其僭妄而察其愚忠幸甚嗚呼殿下聖主也日昃不遑周文之求治也昧爽丕顯殷湯之辨色憂勤萬幾未嘗一時暇佚剖決庶務罔或一息濡滯庶績以熙百工以釐大哉殿下之爲君也雖然過於憂勤近於勞瘁細大必親寒暑如一更漏已深而寢門猶開吁咈不倦酬酢如響臣未敢知殿下所以終日勤孜至於夜分者豈盡軍國大計耶意者應行節目微瑣事務亦在其中則殿下何必爲此等酬應過於勞勤至於如此也凡人過用聰明則精神內損多費筋力則榮衛外悴此修養家所忌也固知聖人之志氣有異衆人之血氣而竊伏以爲天顔似覺異昔時矣夫勞勤庶政雖人君之美事不親細務亦帝王之盛節也殿下之於庶政雖細務必親則可謂過矣未可謂得中也國家事務自有大小君相治其大者若其小者下執事足矣雖三公亦有所不親況人主乎若得人而分職量才而授任內自朝廷外及州牧各得賢能咸稱其職則自可不勞而治無爲而化矣當其無事之時向晦之際發舒精神休養性情優遊於太和之域運用於舒泰之地及其事至斯應則自可如鏡之照物如衡之稱物應庶物於淵穆之中納群聽於靜默之際逸而不至於廢弛勤而不至於勞悴而庶事自無不擧聖躬自底康寧矣殿下所以爲此憂勤者無他分殿下之職者不足以分殿下之憂故也噫殿下未嘗爲官而擇人間或爲人而擇官初不審愼於授職之日而未乃憂歎於僨事之後或灼知不堪於重任而有若姑試於其人者然噫官職豈徒然哉而可以姑試乎哉殿下之用人如是故只自獨憂於上而無與共理於下者也伏願殿下繼自今官人用人其難其愼若得其人則不憚久任期有成效苟非其人則不惜廢置俾知率德切勿恩貸切勿驟遷執此行此堅如金石信如四時則官稱其職民樂其業而殿下自可垂衣不言端拱無事日與諸臣共享升平之樂矣至於小小節目則有司存何足一一煩上裁耶此賡歌末章所以元首叢脞爲萬事墮之由者也惟殿下念之哉嗚呼儲嗣國之本也自古聖王莫不以敎儲爲重夫其敎之之道只唯曰見正事聞正道近正人也蓋欲其命哲之初導之以正習之以正身不踐非禮之地耳不聽非禮之言目不接非禮之色而習與智長化與心成方來誠正治平之業皆從此做出來矣三代享國長久用此道也惟我元子宮德性天啓睿質夙成就學未幾已訖一部小學此蓋元子宮生知之資而亦我殿下躬率之效也此誠億萬年無疆之福也臣民慶抃曷有其極我殿下以文王無憂之聖勤太宗遇物之誨養正之道敎義之方一遵三代敎胄之法於休美矣雖然戒之在微愼之在初若其明師在前勸誦在後此固殿下敎之之法也臣固欽仰之不暇而或至於左右携僕一有不正則是有害於近正人也日夕玩習一有不正則是有妨於見正事也雖至文房之玩好者或近華美則是有損於行儉德也書策之常目者或非經史則是有違於行正道也伏願殿下益念于玆克謹于微保傅衛翼之外雖至宮人之阿保者必擇端良溫慤之人掖屬之陪扈者必取恭謹重厚之流如或有以細娛進者必嚴斥之以服玩進者必禁絶之非聖賢之書勿令近於几案非法度之言勿使接於左右亦於講讀之暇宴息之頃時以儉奢安危之由勤怠治忽之本從容敎誨商證開導只如茶飯對玉食也則必使念農民扶犁之艱御錦衣也則必使知寒女擲梭之苦使此箇道理此箇說話純熟見聞慣習成就則以我元子宮明睿之資仁孝之性必有以默識心通薰陶養成於不知不覺之中矣異日正心修身克勤克儉之德其將權輿於此矣豈不休哉豈不盛哉臣屛伏疎逖未嘗瞻离日之光輝固陋謏淺何敢贊睿學之將就而區區願忠耿結有素其所言者卽保傅傳之意也惟殿下念之哉嗚呼還穀糶糴以爲民也爲嗣歲種糧之資也爲荒年賙賑之備也原其立法之本意則蓋欲其量民戶之衆寡稱穀簿之多小而散斂有法補其不足而已也於今則不然或民小而穀多或民多而穀小穀多則民多受而難償穀小則分有限而難排此則必然之勢也此亦有由穀貴於沿邑故營閫作錢之必於是而穀日縮穀賤於山郡故營閫作錢之所不到而穀歲增二者均爲民弊而穀多之弊尤爲難救之弊矣蓋稍實民戶不願受去而奸吏貨之久積化爲塵土許多穀物無以區處而貧人饞之一年負如邱山樂歲已不聊生而荒年益復難辦飢餓於蝸屋之下者龜腹蟬腸之可憐而號呼於犴狴之中者鶉衣鵠形之皆是則雖剛腸者臨之鮮不惻然而動色矣於是反逋之弊出於歲末而倉庫之穀多擁虛簿若此弊不祛則雖舜禹不能以化民而龔黃無能以治郡也欲祛此弊必當先均穀簿而自朝家關飭諸道使之較量各邑民戶衆寡田結多小量其分留稱厥戶結使其穀米散給之數只足爲種糧補用之資而已若於此邑而有餘則移充他邑之不足近則以穀移轉遠則作錢移貿勿論山沿各令均劑然後爰命營閫凡有作錢支用者必令勿出其邑毋敢有捨賤從貴之弊勿使有峙山枵沿之患嚴立科條毋敢踰越則庶乎此弊小息而吾民小安矣人將或曰如是則營閫之用度不足也此有不然者國之置道帥臣使之爲己耶使之治民耶若爲治民也則與其貽害於貧窮之兆庶寧使裁損於營閫之用度此則不待辨而較然矣雖使營閫之臣講進救此弊之策其計必不外此惟在朝家之斷而行之耳今當捧糴之時言念及此其惻傷之心有不能自已者敢貢一得之愚伏願殿下裁擇焉噫朝家雖欲矯救此弊而守令若不得人則雖欲矯弊而不可得矣伏願申飭選部精擇守宰若得其人則切勿速遞必爲久任期有成績若有成績則褒奬超擢若漢帝之重吏職則庶幾吏得其職民安其生矣守令若數遞則非但迎送之弊勞費吏民雖有杜召之才五日京兆安能有所爲乎數遞之弊殿下非不洞燭而除拜之際或不能盡然故敢陳愚見惟殿下深留意焉今臣所言雖非匡救之謨而竊自附於愛君憂民者也若蒙採擇則臣死亦榮矣臣無任云云省疏具悉三條所陳皆切實當體念爾其勿辭察職
정조 21년
戶曹判書金華鎭疏曰伏以一陽初生百祿滋至移蹕勞動聖體冞康歡欣慶忭小大同情仍伏念臣之冒膺是職豈有一分堪承之望而然哉始緣感激恩數只急叩謝之忱間嘗陳懇筵席未蒙體諒之恩因循淟涊迄今半載而若其求解之心何敢一日忘也噫臣之一身非臣之有也短拙無比而惟殿下拂拭之齟齬寡合而惟殿下庇覆之不翅如洪勻之曲遂微物慈父之着念穉兒則此生此恩雖赴蹈粉糜尙不足以少酬萬一也又況委畀之盛念眷顧之隆渥愈往而愈摯咫尺前席恩敎鄭重臣進而拜稽退而感泣不計顚仆生死向前以此矢心寤寐銘鏤而亦嘗仰誦於黈纊之下矣豈敢懷一毫自便之圖重自陷於孤負之科無奈臣病與年深神隨氣耄數歲以來疾恙强半而自叨重任日益昏眊雖尋常簿書之末猶未能如意句檢夙宵憂懼如添一病而見方阿睹之疾觸冒闖發風熱交攻而右眶浮疼眵膜凝翳而視物不明始謂一時所祟自可調息漸差今過旬望雜試鍼藥而一味苦劇少無減勢狗馬賤疾縱不敢張皇仰煩顧今經用垂匱措劃政急而目下症形有非時月可愈此時重務之許久瘝曠尤豈不萬萬惶悶者乎亞歲起居之班昨日陪扈之列百僚咸造各伸誠禮臣獨宛轉床玆一未趨參瞻望宸極秪益耿結玆敢略暴肝膈之懇仰陳疾痛之呼伏乞聖慈俯垂矜諒亟遞臣所帶度支之任使公務無滯私心獲安千萬幸甚臣無任云云答曰省疏具悉卿其勿辭調理行公
정조 21년
兵曹判書李祖源疏曰伏以臣之一身頂踵皆我殿下賜也片片赤心自矢于中赴湯蹈火惟殿下所使苟使臣有一毫占便宜擇燥濕之意則是不惟負聖恩實亦自欺其心也臣雖萬萬無狀豈忍爲此顧此本兵重任初豈嘗彷彿於臣身而不敢爲逡巡之計前後行政無非做錯荒謬臣亦自知人孰不知然且晏然裒如若不識世間有羞恥事者斷斷此心亦出於感激恩造趨走報效之誠向來臺評臣實受而爲罪而乍遞旋仍迫於嚴命揚揚冒膺誠非得已日前憲臣疏語臣雖未見其詳而第以批旨中聖敎觀之憲臣之斥臣者在於冒彈出仕其言儘是從此臣亦可以知所處矣今若諉以暫遞厭然復出則是眞不知廉恥也是眞不畏簡書也臣固不足言其於聖朝四維之治果何如也雖被斧鉞之誅萬無轉動之望嚴敎荐下震懍悶隘席藁待罪恭竢處分畢竟怵畏義分抗顔復肅自顧廉防更無餘地臣亦不自知其何以置躬此際又有本曹入直堂上遞差之命矣曆單之當初修正實出臣手而緣臣引入僚堂替啓若論疎謬之失臣宜當之參知何罪焉卽此而又添臣難進之一端冒上首實之章祈蒙鐫免之恩適値齋日未免退却陪扈義重又不得不冒沒趨參而以此情踪實無因仍蹲冒之勢玆敢更陳前後未徹之懇伏乞聖上俯垂鑑諒亟賜同勘仍治臣瀆擾之罪以肅朝綱以靖私義不勝幸甚臣無任云云答曰省疏具悉卿其勿辭行公
정조 21년
丁巳十一月初七日辰時上御誠正閣諸承旨持公事入侍時行左承旨李晩秀行右承旨洪仁浩左副承旨李海愚右副承旨成鼎鎭同副承旨金達淳假注書呂東植尹命烈記注官金良倜記事官吳泰曾檢校待敎沈象奎以次進伏訖上曰各房讀奏公事可也晩秀讀奏黃海監司李義駿狀啓疏批有旨祗受事仁浩讀奏咸鏡監同李鼎運啓本罪人金履用等慶興等邑到配事平安監司朴宗甲啓本罪人趙仁祿寧邊府到配事海愚讀奏平安兵使任嵂狀啓柔遠僉使金啓默到任事慶尙監司李亨元狀啓都承旨李鼎揆上來時給馬有旨祗受事黃海監司李義駿啓本合操時軍兵試射放中不中開坐事黃海監司李義駿啓本罪人文道恒康翎縣充軍事五衛將尹致宖病親呈辭部將劉宗巖病親呈辭達淳讀奏咸鏡監司李鼎運啓本利城縣反庫事黃海監司李義駿啓本新溪等邑反庫事水原留守徐有隣啓本年分成冊上送事京畿監司李在學啓本遺棄兒收糧人給糧事命書判付訖上曰有司堂上入侍出榻敎東植承命出傳與有司堂上李時秀李書九偕入進伏上曰昨因錦伯狀啓有判下者矣錦營所謂別卜定及引等之弊曾所入聞者而此非獨洪州一邑而已則及此已現發之日一齊釐正在所不已卿等退議于大臣詳究弊源措辭嚴飭可也湖南如此之弊有司堂上曾經道伯想必知之矣書九曰湖南則雖無引等之例而凡係進上營納皆出於結役戶役而中間些少弊端亦不可彈記而此在守令之守法與否矣上曰左傳之役今聞不日告竣經書進御如有進箋之例詳考爲可也仁浩曰同成均鄭民始旣入闕中不爲肅謝直爲出去事甚未安推考何如上曰依爲之出擧條命退諸臣以次退出
정조 21년
丁巳十一月初七日午時上御重熙堂同副承旨入侍時同副承旨金達淳假注書尹命烈記注官金良倜記事官吳泰曾以次進伏訖上曰頒曆單子中落漏人皆分付頒賜乎達淳曰其中關係甚重不可擬議者亦多有之實難奉行矣上曰是則不然矣自前依例書入依例頒給之人今何可拔之乎昨年則該曹所爲極其乖常故有所處分而今若懲此而仍不頒給豈其成說乎自上自有斟酌勿復多言可也仍命退承史以次退出
정조 21년
丁巳十一月初七日未時上御重熙堂軍士房承旨入侍時左副承旨李海愚假注書尹命烈記注官金良倜記事官吳泰曾以次進伏訖上曰重臣以何事入來欲爲請對云耶海愚曰未詳本末而聞重臣之言則以爲凶徒鴟張將有指日之變故不敢晷刻遲延忙急入來云矣上曰重臣所納之紙持入乎海愚曰持入矣上覽訖敎曰此事業已聞之本非如是驚動之事且有商量處分之道重臣則姑令退去可也仍命退承史以次退出
정조 21년
丁巳十一月初七日申時上御重熙堂左承旨入侍時行左承旨李晩秀假注書尹命烈記注官金良倜記事官吳泰曾以次進伏訖上曰承旨已盡申退耶晩秀曰過申稍久想已退矣命退承史以次退出
정조 21년
行都承旨徐邁修病行左承旨李晩秀坐行右承旨洪仁浩坐左副承旨李海愚坐直右副承旨成鼎鎭坐直同副承旨金達淳坐注書二員未差假注書呂東植仕尹命烈仕直事變假注書宋應圭
정조 21년
李海愚啓曰禁衛宮將官來言今日本營軍兵日次私習云矣敢啓傳曰知道
정조 21년
洪仁浩啓曰合辭許久闕啓事甚未安今日政新除授兩司諸臺待下批竝卽牌招何如傳曰允
정조 21년
以本司坐起進不進單子傳于李海愚曰卿等旣來會再明日次對進定於今日
정조 21년
傳于李海愚曰近日次對如華城廣州留守之上來者不爲入參備堂洪檍徐有隣牌招違牌無敢呼望有司堂上趙鎭寬之今又懸病於本司坐起者事體無所據從重推考使之進參
정조 21년
李海愚啓曰水原留守徐有隣進參次對事飭敎牌招之下屢度催促而謂有情勢終不入參揆以事體誠甚未安推考何如傳曰允
정조 21년
以吏曹參議李勉兢牌不進罷職傳旨傳于洪仁浩曰只推
정조 21년
有政吏批判書沈煥之進參判李敬一進參議李勉兢牌不進行左承旨李晩秀進以李義綱爲大司諫金履喬爲掌令沈鳳錫爲正言白師謹爲同敦寧金載謙爲戶曹佐郞朴鍾淳爲典籍判義禁閔鍾顯仍任事承傳
정조 21년
再政以趙心泰爲刑曹判書
정조 21년
三政以李秉鼎爲漢城判尹
정조 21년
兵批判書李祖源病參判柳誼病參議尹致性病參知崔光泰入直進行右承旨洪仁浩進大護軍金尙集副護軍魚用謙申鳳朝竝單付
정조 21년
刑曹堂上前望單子入之參判尹弼秉參議李泰永落點
정조 21년
以大司諫李義綱司諫宋翼孝正言李東萬掌令金履喬持平沈達漢洪秉臣牌不進罷職傳旨傳于洪仁浩曰只推更爲牌招
정조 21년
李海愚啓曰掌令金履喬特敎申飭之下謂有情勢來詣闕外屢度催促終不入來莫重命牌將至經宿之境事甚未安推考警責何如傳曰允
정조 21년
洪仁浩啓曰大司憲李城輔執義申禹相掌令吳翰源在外金履喬牌不進持平洪秉臣沈達漢傳旨未下監察茶時之意敢啓傳曰知道
정조 21년
李晩秀以吏曹言啓曰本曹正郞宋知濂呈狀內矣身素患痰癖之症當此隆寒一倍添劇萬無供職之望斯速入啓遞改云其身病旣如是沈篤則有難强令察任改差何如傳曰允
정조 21년
李晩秀以禮曹言啓曰禮曹正郞韓始裕呈狀內矣身素患痰癖之症當此換節之時一倍添劇萬無供職之望斯速入啓遞改云其身病旣如是沈篤則有難强令察任改差何如傳曰允
정조 21년
金達淳以賑恤廳言啓曰漢城府訪採賜米人草記傳曰知道同知朴聖輝年七十四其時年爲五十將仕郞鄭再復年六十三其時年爲三十九雖非入於父老賜米之中而旣云居在宮底別有恩典則不可仍置況今皆踰六七十矣惠堂知悉七十人給米五斗六十人給米三斗可也事命下矣同知朴聖輝米五斗將仕郞鄭再復米三斗分給之意敢啓傳曰知道
정조 21년
以咸鏡監司李鼎運狀啓薦新生靑魚生瓜魚限內不得封進惶恐待罪事傳于李晩秀曰勿待罪事回諭
정조 21년
丁巳十一月初八日辰時上御誠正閣大臣備局堂上引見入侍時左副承旨李海愚假注書尹命烈事變假注書宋應圭記注官金良倜記事官吳泰曾右議政李秉模廣州留守洪檍行工曹判書鄭民始行上護軍金持默行大護軍李秉鼎禮曹判書李時秀吏曹判書沈煥之漢城判尹趙心泰開城留守黃昇源行護軍李漢豐徐龍輔李書九應敎李翊模以次進伏訖秉模曰日前動駕諸宮展拜勞動旣多聖體若何上曰一樣矣秉模曰寢睡水剌之節何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰次對爲之可也秉模曰頃因全羅道務安幼學金光軫羅州幼學李永甲等上言判付內唐串倉事問于道伯査問該邑使之論理狀聞後稟處事命下矣卽見全羅監司李得臣査啓則枚擧羅州牧使任焴務安縣監李弘源牒呈以爲唐串倉之因革一事本道營邑之議奉命使臣臺閣之論皆主革罷前後籌司覆奏非不知民邑難支之患而持疑不罷者特以忠武公李舜臣之所建置也今番行査時溯考文跡則設倉在於萬曆癸卯癸卯之於忠武戰亡之歲爲六七年之久然則非忠武所設灼然無疑統營都廳之因民瘼撤罷者已例斑斑可據而獨於此倉廟議之持難者必以古制不可更張軍需不可輕議今若以該倉各穀四千一百七十七石零中折半留置該倉依前分糶於兩邑五面取耗移運以爲補用軍需折半移付隣近穀小邑每年耗條自各該邑作錢出給於統校使之貿去物種則在該營別無利害之可論在兩邑庶免侵督之偏及在國穀亦爲裒益之一道至於裨卒之橫拏作弊者一付之本道道臣毋煩往復直爲勘處互相禁戢定式施行則似爲俱便之道竝請令廟堂稟旨分付矣統穀所在之邑莫不以爲痼弊則況此都廳穀之統裨收捧者乎不待査啓可知爲弊而旣設統營則亦不可因其弊而盡去其穀矣道臣跋辭中折半留置該倉依前分糶折半移付穀小邑自各該邑作錢出給貿去物種云者非無意見而統裨旣已來捧則毋論穀之多小其爲誅求濫捧之弊自當與前一般至於橫挐作弊者道臣直爲勘處云者又是行不得之政統營完營等是相敬衙門帳下親裨異於土校等輩自完營或棍或杖不成事面臣意則倉所與穀物竝仍舊貫兩邑五面亦爲依前受食而分給捧上皆付地方官親執擧行畢捧後計其耗條眼同出給於統裨各種貿去者如前貿去穀物船運者如前船運則在邑民無異本邑之還在統營亦無掣礙之端而五面之自前所受本邑之還移送他面俾免疊受多石之苦他面又或穀多則移轉於附近穀小邑似合便宜故議于曾經道臣及曾經統帥之將臣則不害爲隨時權宜之道云依此分付于該道臣及統制使處使之往復擧行何如上曰依爲之出擧條秉模曰刑曹方有殺獄三檢擧行之事而判書趙尙鎭以實病姑難行公云許遞何如上曰依爲之出擧條秉模曰刑曹參判李祖承以其實故日前動駕時亦未參班而本曹多有擧行事今姑許遞何如上曰依爲之出擧條上命書榻敎曰刑曹堂上前望單子入之待下批牌招察任又命書傳敎曰兵曹前參知申鳳朝雖已差代事實則責在判堂而判書之引義雖過似然參知傳旨勿施上曰近日士趨之不正多由於小品之書所謂小品之書卽明淸文體之支流也及今矯救之道在於一變其道而亦不必過費辭敎但當人其人火其書而已蓋文體與世高下而西京之文主於典雅至唐詞章之學極其文采至宋經術之微奧四先生迭爲發揮天人性命之源誠正格致之工剖析闡明纖悉無遺而自明以後則經學文章別立門戶而又有考異之學强作名目務爲神奇學術之差人心之誤職此之由甚至於小品之流歸於異學名爲異學則豈非大可憂虞者乎今欲丕變此習則家而父兄朝而主司者若思回漓返樸之道克用出奴入主之政則何患其俗不變而士不正哉雖於泮試之製亦惟取其文體之典雅者則當有一新之效此在國子長之得其人也宋之李泰伯文華之盛甲於當世而嘗入試圍題不知解閣筆不作曰此必孟子書也蓋泰伯以非孟之人不見孟子書故然矣予則近見應製諸作若有文字之不知出處者亦曰此必出於小品書也故相金錫胄之文集亦近體中脫灑者也而實爲蹈襲明淸體者之始農巖集亦未免此矣先正之不看明淸書農巖反以爲不知裏面故不好看予則以爲農巖之知裏面不如先正之不知裏面矣上曰備堂座目留守則不書進不進此後則上京留守則書進字可也檍曰山城官廨諸處前留守已盡修理而未及用功於城堞矣臣方漸次修補爲計而至於城中九寺無處不頹佛殿僧寮雖不暇一齊修治而軍物所儲之庫舍不容不趁今改建容費物力有難自下區劃亦不敢請得於公家若得空名帖僧俗合三百張則庶有區處之道矣上曰大臣之意何如秉模曰近來此弊不可不顧矣場市隴畝之間無人不金玉臣意則不可施矣檍曰本府二面幾將移屬華城矣將以楊州二面給代云而古楊州平邱二面較本府二面田結民戶殆不相當軍額之充丁校吏之支放難準其數龍仁利川楊根等邑亦有附近之面當與畿伯及華留相議移劃而事多掣礙實難爲計矣上曰此是鷗浦駕過之時適見其地形之相接偶有酬酢而旣非筵稟停當者則今此所陳有若境界已換版籍已移者然事未定而先自撓民豈有如許道理乎檍曰臣與華留畿伯相議往復不啻屢次畿伯亦以楊州二面田結民案盡爲錄來臣亦於楊根龍仁利川等邑附近本府面里錄來其田民之摠如此之際民安得不知乎臣之今番上來時古楊州民人等遮馬呼訴曰若果移屬則三千石軍餉無望堪當難以奠業云矣上曰安堵之民騷撓至此不但楊州之民龍仁利川楊根之民勢亦然矣卿於還營時明諭此意以爲轉相告諭依舊奠居之地可也民始曰杆城蔘價上納後例送內局以爲醫官等劣蔘之需而劣蔘本以京貢中上下矣近以此錢之故漸成遺在事甚無義此後則杆城錢留置本廳待京貢不足之時隨所用移送何如上曰依爲之出擧條命書榻敎曰同副承旨入侍賤臣承命出傳與同副承旨金達淳偕入進伏命書榻敎曰漢城判尹之代今日政差出待下批牌招開坐仍命退諸臣以次退出
정조 21년
丁巳十一月初八日午時上御重熙堂軍士房承旨入侍時左副承旨李海愚假注書呂東植記注官金良倜記事官吳泰曾以次進伏訖上曰一提學如未出去入侍可也賤臣承命出傳與行工曹判書鄭民始偕入進伏上曰俄筵亦已言之而近來文體之漸不如古者誠爲悶事而莫曉其所以然也民始曰此專由於務奇之病而然矣蓋其平淡典雅之體則猝難學得而其中新奇之體蹊逕淺近易於摸倣故其排鋪之促品格之小皆以此也民始曰加德僉使張世紈以園所植木看檢事連爲上來矣植木之役多有看檢者遠地往來留住之際自致許久曠官亦甚可悶移處近地事勢俱便令該曹與蒜山僉使相換何如上曰依爲之出擧條命退諸臣以次退出
정조 21년
行都承旨徐邁修坐行左承旨李晩秀坐行右承旨洪仁浩緣故出左副承旨李海愚坐直右副承旨成鼎鎭坐直同副承旨金達淳坐注書二員未差假注書呂東植仕尹命烈仕直事變假注書宋應圭仕
정조 21년
李海愚啓曰明日王大妃殿誕日相値視事頉稟之意敢啓傳曰知道
정조 21년
洪仁浩啓曰合辭方張之時諫院無詣臺之員事甚未安除在外呈告人員竝卽牌招何如傳曰允
정조 21년
傳于李海愚曰有司堂上入侍
정조 21년
李海愚以訓鍊都監言啓曰本局把摠李熙燮身病甚重勢難察任改差何如傳曰允
정조 21년
李海愚以訓鍊都監言啓曰都城本局分授北岳東邊第一城廓近處體城四間許頹圮處今已畢築女墻仍爲始役把守軍兵撤罷之意敢啓傳曰知道
정조 21년
李海愚以御營廳言啓曰本廳騎士別將金明遇身病甚重勢難察任改差何如傳曰允
정조 21년
大司諫李義綱司諫宋翼孝應敎李翊模副應敎尹序東持平沈達漢校理李貞運朴吉源副校理朴崙壽鄭來百正言李東萬修撰林漢浩李羲甲副修撰尹益烈韓致應啓曰請寢罪人鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上以下一行半刀削答曰不允以下五字刀削大司諫李義綱司諫宋翼孝正言李東萬啓曰請遲晩後物故罪人啓能亟施孥籍趾等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥籍逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答曰不允大司諫李義綱司諫宋翼孝正言李東萬啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請亟寢秋曹罪人柳師文放釋之命仍令王府設鞫嚴問夬正典刑措辭見上新除授正言沈鳳錫時在京畿通津地請斯速乘馹上來事下諭答曰不允柳師文事亟停勿煩下諭事依啓持平沈達漢啓曰請寢李汝節定配之命更令王府嚴覈取服施以當律措辭見上答曰不允
정조 21년
丁巳十一月初九日辰時上御便殿左承旨右承旨入侍時行左承旨李晩秀行右承旨洪仁浩假注書呂東植記事官承膺祚吳泰曾以次進伏訖上曰鑄字所抄啓中一人入侍可也賤臣承命出傳與副正字曺錫中偕入進伏上敎錫中曰持出八大家爾與監印諸抄啓及舊抄啓權晙抄謄以入可也又敎仁浩曰承旨亦持出一二卷而吳泰曾沈象奎輩亦令書入可也命退諸臣以次退出
정조 21년
丁巳十一月初九日未時上御重熙堂同副承旨入侍時同副承旨金達淳假注書尹命烈記注官金珍恪記事承膺祚以次進伏訖上曰直提學李晩秀在於鑄字所與否知入可也賤臣承命出傳回奏曰尙在鑄字所矣仍命退承史以次退出
정조 21년
丁巳十一月初九日申時上御重熙堂有司堂上入侍時左副承旨李海愚假注書尹命烈記注官金珍恪記事官承膺祚行護軍李書九以次進伏訖上曰湖南民事更有所聞耶沿邑雖許停退而野邑優於免歉云耶書九曰均不可以豐登論而旣無沿邑之被災故民得以無撓矣上曰湖西雖不若湖南之甚亦不可謂免歉俵災之外亦有優恤之道乎書九曰雖或有失稔處而俵災旣優民業稍厚別無自廟堂更煩措劃之方矣上曰卿須與大臣詳議日後更稟也上曰趙鎭寬進參於籌坐耶書九曰昨日聞入侍之命雖爲追後入來行公則將爲處義云矣上曰過矣卿須以筵敎傳之可也上曰近來文體罕有典雅之風以近日庠試科作觀之漸不如古誠是可悶處也大司成卽科場之主司者也若留意矯弊則庶有實效而亦難得其人矣書九曰近來之人專事記覽不務誦謮故其所製述易致浮輕矣仍命退諸臣以次退出
정조 21년
行都承旨徐邁修坐行左承旨李晩秀坐行右承旨洪仁浩緣故出左副承旨李海愚坐右副承旨成鼎鎭坐直同副承旨金達淳坐直注書二員未差假注書呂東植仕直尹命烈仕事變假注書宋應圭仕
정조 21년
洪仁浩啓曰大司憲李城輔執義申禹相掌令吳翰源在外金履喬未肅拜持平洪秉臣沈達漢呈辭監察茶時之意敢啓傳曰知道
정조 21년
丁巳十一月初十日申時上御便殿左承旨入侍時行左承旨李晩秀假注書呂東植記事官承膺祚吳泰曾以次進伏訖上曰鑄字所諸抄啓許又給八大家各一卷以爲抄謄之地而權晙吳泰曾呂東植輩亦令書之可也命退承史以次退出
정조 21년
行都承旨徐邁修坐行左承旨李晩秀坐行右承旨洪仁浩坐左副承旨李海愚坐直右副承旨成鼎鎭坐同副承旨金達淳坐直注書二員未差假注書呂東植仕李允謙仕直事變假注書宋應圭仕
정조 21년
藥房提調趙宗鉉副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
徐邁修啓曰行左承旨李晩秀今日不爲仕進卽爲牌招何如傳曰允
정조 21년
洪仁浩啓曰十一月初一日輪對官宗廟署令金履禮西學訓導金致龍東氷庫別檢申錫老議政府司錄嚴思彦造紙署別提金在儉十一日輪對官中學訓導黃萬齡內贍寺主簿崔奎晶忠勳府都事權彝性軍器寺正沈擇之工曹正郞李觀城洪若浩來待矣傳曰入侍
정조 21년
傳于徐邁修曰義州府尹留待
정조 21년
傳于洪仁浩曰右承旨爲禮房左副爲刑房
정조 21년
備忘記義州府尹李基讓下直長弓一張長箭一部片箭一部筒兒一箇賜給
정조 21년
徐邁修啓曰假注書尹命烈身病猝重勢難察任今姑改差何如傳曰允
정조 21년
李晩秀啓曰十一月十二日次對不得循例來會持公事入侍命下則微稟事曾有定式矣明日視事取稟不得循例書入之意敢啓傳曰知道
정조 21년
李海愚啓曰大司憲李城輔執義申禹相掌令吳翰源在外堂令金履喬持平沈達漢牌不進持平洪秉臣陳疏入啓監察茶時之意敢啓傳曰知道
정조 21년
同敦寧白師謹疏曰伏以臣伏奉敦府除命臣仰感聖上記有之盛恩情旣急於叩謝且値慈聖虹流之慶辰禮宜伸於起居故他不暇顧冒沒出肅而第臣於年前猥忝是職以無敦寧卽蒙恩遞今此去就有非可論玆敢略陳短章仰瀆宸嚴伏乞聖慈亟命該曹照法遞改以存公格以安私分不勝幸甚臣無任云云答曰省疏具悉疏辭下該曹稟處
정조 21년
丁巳十一月十一日辰時上御誠正閣諸承旨持公事輪對官同爲入侍時行都承旨徐邁修行右承旨洪仁浩左副承旨李海愚右副承旨成鼎鎭同副承旨金達淳假注書呂東植尹命烈記注官金良倜記事官吳泰曾檢校待敎李存秀輪對官宗廟令金履禮西學訓導金致龍東氷庫別檢申錫老議政府司錄嚴思彦造紙署別提金在儉中學訓導黃萬齡內贍寺主簿崔奎晶忠勳府都事權彝性軍器寺正沈擇之工曹正郞李觀城洪若浩以次進伏訖上曰各房讀奏公事可也邁修曰吏房無公事矣仁浩讀奏黃海監司李義駿啓本時囚罪人等同推開錄事黃海監司李義駿啓本罪人金龍澤兔山縣到配事命書判付海愚曰兵房無公事矣鼎鎭曰工房無公事矣達淳曰戶房無公事矣上曰輪對官進前履禮等以次進前各奏職姓名上曰奏所懷可也履禮等曰無所懷矣命退輪對官先退命書榻敎曰義州府尹入侍賤臣承命出傳與義州府尹李基讓偕入進伏上敎基讓曰威生於廉四字足爲蒞邊臨民之道予以是勉諭卿以是報答可也不但優於文學亦通於吏事向因一二重臣已所稔聞矣灣府卽燕貨所由之路書冊之禁必須申明無使非聖之之書不經之文涉於吾境可也雖六經皆有我國板本何必唐印之爲好耶宣諭除之下去善爲之可也仍命退諸臣以次退出
정조 21년
丁巳十一月十一日午時上御重熙堂左承旨入侍時行左承旨李晩秀假注書呂東植記注官金良倜記事官吳泰曾以次進伏訖上曰刑曹參議入侍賤臣承命出傳與刑曹參議李泰永偕入進伏上曰秋曹事參議果已詳聞耶泰永曰臣方新除故未及詳聞矣上曰古人必以有福力人爲刑官其意深矣予素知參議之心善福厚故昨日特除須體此意必善處也今番事誠不滿一哂蓋所謂姜哥曾所屢見不過一輕佻無行之輩薄有才藝時參泮試而見其文體噍殺浮輕專是小品故年前付重臣李秉鼎置之庠舍與六七儒生敎習經傳文字其後應製一未參榜或意有懲畏矯變之效矣乃敢出沒京鄕交結匪類做作邪說暗相稱號其跡則可謂妖言惑衆而其實則出於欺人取物蓋亦窮無所不爲之致也前都正金鼎國聞其從弟信國之言來告于右相予因大臣而聞之已料其事狀之如許此等處一涉張大則非但國體之反輕或恐無辜之橫罹初意火其紙人其人從便收殺期於無事豈意姜哥從何撕得又生奸計忽以渠自上變樣來言于重臣重臣至於詣闕求對眞所謂春雉自鳴也到此事體亦不可不顧雖命究覈如渠何足汚王府只令秋曹擧行而渠所謂金鑢兄弟亦素稱小品中人也金履白尤聞是虛悖沒省覺之類其中金健淳文正之奉祀孫故參判之孫云得此梁楚卽渠之罪而見金鼎國書納之紙則健淳似無別般眞贓似緣年少無定志且其家不貧以至爲姜哥輩誘惑憑藉自陷一套誠可哀不足罪也況予於故參判有不可忘之事豈不能庇一孫乎健淳則初不欲名出於諸囚之招所謂姜哥及三金亦必欲置之惟輕之科此非予故屈不可屈之刑章也如此飛蛾樣燈之類輒以治逆之律治之則俄所云國體反輕者此之謂也但究問捧供之除有不可不知者蓋姜哥必捧誣人之招然後可決上變之虛罔而誣人若有指的則反坐必至一罪亦必以塗聽塗說捧供然後姜哥亦可生出此亦非予使之勒捧也其所上變政所謂塗聽塗說如從古海浪賊之浪說也豈有指的傳聞之人乎如此究竟出於予之苦心因此事連日達宵未交睫參議本來周通豈不領會予意須與判堂相議善爲也泰永曰今承下敎始知本事之至妖極悖下情驚憤萬萬此非一秋曹所敢擧行而縷縷聖敎出於天地好生之大德臣敢不竭力對揚乎上曰金鼎國錄示右相之紙當爲參看於推覈時已付判堂而初意欲火其書不使開見矣泰永曰推覈時當問于金鼎國鼎國之言便是其書何以爲之乎上曰此言益知所見之周通矣然則其書三堂先爲開見後推覈草供入啓時同爲持入仍命泰永先退上曰推考房承旨入侍出榻敎仍敎曰與秋判偕入可也賤臣承命出傳左副承旨李海愚刑曹判書趙心泰進伏上曰姜哥事俄已詳言于參議矣初欲待諸囚畢來推覈矣重臣請對已逾日國體不可延拖且姜哥及金履白兩囚推問足可究竟至於金宗億則有無不關今日開坐捧供以爲齋日前收殺之地好矣大抵金鼎國發告之後予意只欲火其書人其人期於無跡無事乃因姜哥自批其頰欲竝生哉之苦心今則左矣而所謂姜哥金哥不過輕佻浮浪無恒心之類此豈可以治逆之律治之亦何足曰妖言惑衆乎當嚴處不嚴不當嚴處嚴均之爲失刑此事只當以已現發數三囚磨勘而姜哥必捧誣告之招然後上變方有下落而誣告若尋根因則盤問之際易及無辜反坐之律又在一罪必以塗聽塗說捧供而姜哥頗黠指示生路則言下必領會矣但金鼎國發告事姜哥之覷得竝發自就死地情狀切可痛慫慂者必有其人此一款必嚴覈以爲同懲之地爲可心泰曰聞姜哥自昨夜忽作狂易之狀云尤爲狡惡未知何以盤問矣上曰崔益男在獄中亦如此至納九尾狐之遲晩此等之類同一伎倆矣金履白則何如云耶心泰曰履白入來後見臣以爲若以渠爲軍官則渠輩情跡當盡爲探來云如此虛悖之漢曾所初見矣上曰聞是本來浮浪無雙云此若過加盤詰則無罪之人一汚其口無以自新金鼎國所納之紙外切勿提問可也必於今日內盡爲捧供然後明日可以收殺金鼎國兄弟方待闕外亦爲招去開坐而鼎國乃是告者且經都正招致廳上以問可也命退諸臣以次退出
정조 21년
行都承旨徐邁修坐行左承旨李益運坐直行右承旨韓晩裕坐直左副承旨李海愚坐右副承旨成鼎鎭坐同副承旨金達淳坐注書二員未差假注書呂東植仕李允謙仕直事變假注書宋應圭仕
정조 21년
徐邁修啓曰自明日至十六日永陵忌辰祭齋戒正日相値視事頉稟之意敢啓傳曰知道
정조 21년
李海愚啓曰大司憲李城輔執義申禹相在外掌令吳翰源未肅拜金履喬持平沈達漢傳旨未下洪秉臣疏批未下監察茶時之意敢啓傳曰知道
정조 21년
以本司坐起進不進單子傳于徐邁修曰卿等來會本司望前後連値齋日大臣有司堂上及備堂中稟事人入侍
정조 21년
李益運啓曰右議政李秉模備局有司堂上李時秀趙鎭寬李書九稟事堂上鄭民始金持默李秉鼎沈煥之徐有大李漢豐徐龍輔李益運依下敎來待矣傳曰入待
정조 21년
李海愚啓曰刑曹判書趙心泰參判尹弼秉參議李泰永持罪人金履白等文案依下敎來待矣傳曰入侍
정조 21년
傳于徐邁修曰左承旨入侍
정조 21년
以大司諫李義綱司諫宋翼孝正言李東萬掌令金履喬持平沈達漢牌不進罷職傳旨傳于李海愚曰只推
정조 21년
傳于金達淳曰左承旨右承旨許遞前望單子入之待下批牌招察任
정조 21년
承旨前望單子入之李益運韓晩裕落點
정조 21년
同成均前望單子入之李秉鼎落點
정조 21년
兵曹口傳政事行副護軍李晩秀單付
정조 21년
傳于韓晩裕曰坐直承旨入侍
정조 21년
吏曹啓目粘連觀此同知敦寧府事白師謹上疏則以爲臣於年前猥忝是職以無敦寧卽蒙恩遞今此去就有非可論亟命該曹照法遞改亦爲白有臥乎所旣無敦寧則揆以公格似當改遞是白乎矣宰臣所帶遞仍當否臣曹不敢擅便上裁何如判付啓依回啓施行爲良如敎
정조 21년
刑曹啓目罪人金履白段渠以蟣蝨之賤甘爲鬼蜮之態趨附彝天傳播妖言隨事閃忽前後所犯無非罔赦加刑得情爲白乎旀且以金鑢言之與其弟䥧同作彝天之密交締結綢繆之狀無所不爲以至今番發告之相議而情跡益難掩此何等事此何等言而恣意干涉若是無忌其在懲惡勵俗之道不可尋常處之金鑢金䥧兄弟亦爲捉來嚴刑究覈爲白乎旀金信國段輕信李周璜之言往訪彝天酬酢妖言畢竟發告遲待十日之後不可以先發而恕之金信國及李周璜竝爲刑配何如判付啓向聞大臣所奏政欲火其紙而人其人姜哥不知本意之如此急於自拔往告重臣到此當顧事面使之一番推問是置嚴刑島配俾圖自新更生之方而所謂金哥之履白稱名漢嚴刑減死定配金鑢定配金䥧何足責與金信國李周璜勿論爲良如敎
정조 21년
李海愚以刑曹言啓曰因罪人姜彝天等捧供啓目判付內向聞大臣所奏政欲火其紙而人其人姜哥不知本意之如此急於自拔往告重臣到此當顧事面使之一番推問是置嚴刑島配俾圖自新更生之方而所謂金哥之履白稱名漢嚴刑減死定配金鑢定配金䥧何足責與金信國李周璜勿論事判下矣依判下罪人姜彝天嚴刑一次全羅道濟州牧金履白依前劃紙加刑後羅州牧黑山島減死定配金鑢咸鏡道慶源府定配所竝卽押送金信國李周璜等謹以判付內辭意曉諭放送之意敢啓傳曰知道
정조 21년
持平洪秉臣疏曰伏以臣卽陶鎔中一賤品姿鹵識蔑萬不近似而特蒙曲庇洪恩猥忝耳目之選而薇垣柏府有除輒膺者只切感激之忱不顧不稱之實淟涊至今矣乃於昨年五月因北兵使鄭觀采論啓至被遠配嚴旨而不自意給糧賜饌之恩特下於前人所未當之地關到之日感極而泣無從之痕尙至今斑斑矣以臣無似何以得此於聖明乎況又意外宥命最先於人而還第之日更蒙薇垣除旨則臣非木石敢不思所以粉身糜骨以效塵刹之報哉然而凡人疾痛之至必呼父母冤鬱之極輒籲天地則臣亦恩波中一物也不容不仰首疾呼於天地父母之前以鳴其不平之懷哉伏願殿下俯垂察焉臣之見忤於鄭觀采本事不過鏡城府一領虎皮而粵在乙卯十一月二十七日前判官臣金晦彬具由粘移於巡營十二月二十二日竝與虎皮報巡營轉上于賑廳而臣之到官在於丙辰正月二十九日則虎皮粘移初非與論於臣身而奈之何丙辰二月十九日自兵營忽地行關於臣邑曰昨年十一月二十七日本邑虎皮一領上送賑廳之意已爲狀聞該吏眼同齎送報巡營云云故臣不勝訝惑其關辭而難違營關不得已以前判官已爲上送於乙卯十二月二十二日而營題在此之意回報而丙辰四月四日依巡關會減二石田米出給賞典於捉虎人處矣忽於五月十日兵使杖臣兵吏對臣下吏詬臣罵臣無復餘地而邊邑無投印之規故臣忍辱忍恥直呈辭單則假以妄擧似有海過之意故臣亦以爲歸之妄率而還入公堂矣又翌朝重棍臣吏兵吏咆喝不已故卽出私次具由尋單於巡營則渠亦自知妄着使渠兵裨申申懇解故推還辭單而强歸官舍矣又明朝棍臣首鄕向臣叱責任渠所欲此不過虎皮一款初不區別於該廳莫重狀啓大段爽實恐被做錯之罪織成此不成說之機圖免其罔赦之罪焉敢誣也臣雖鹵劣受此罔測之辱於彼弁者不止一再則血氣所使能免過擧乎果着道袍直入求見而隱避不出故尋問其所在則隱於後面隨廳房云故入坐窓外要面不得故以請罷臣職之意語其兵校而出矣本事顚末不外如斯耳渠之所爲渠亦自知而不思悔悟之道反生擠陷之計惟意構誣以挾室爲制勝以初不擧觴謂呼酒故醉兼以叫嚷駭妄等說凌踏簸弄下少顧藉此莫非臣人微行輕不見憚於此輩之致而顧其職則侍從也縱使臣貪榮懷祿復廁於周行之列則其於受人嗤笑何哉欺心愧影何哉伏願聖明矜察臣必遞之義亟降臣斥退之命以重官方以安私分焉臣於丐免之章不可贅及他事而目下所聞有不容不已者玆敢敷陳焉寶城郡守尹敬喆到任以後稱以民庫創設無前弊瘼該邑還穀二萬八千石內除出每石二斗合以二千石假作名目以爲肥己之資士民落訟者卽充軍伍使將差隨後捧番者至二百五十人之多貧不辦納者刑之杖之無所不至已極駭痛而至於整理穀原還亦用此例八錢錢勒捧一石穀一境嗷嗷其他賣鄕賣任不法之事不一而足南來之人無不喧傳如此貪虐之類不可置而勿論請寶城郡守尹敬喆亟施贓汚之律以爲懲一勵百之地焉臣無任云云省疏具悉尹敬喆事誠有是也道臣以其期限之尙遠姑不狀聞乎自有當律令該府爲先關問爾其勿辭察職
정조 21년
丁巳十一月十二日辰時上御誠正閣大臣有司堂上稟事堂上刑曹堂上入侍時行左承旨李晩秀同副承旨金達淳假注書李允謙記注官金良倜記事官吳泰曾右議政李秉模行工曹判書鄭民始行上護軍金持默漢城判尹李秉鼎吏曹判書沈煥之禮曹判書李時秀行護軍徐有大李漢豐趙鎭寬李書九徐龍輔李益運刑曹判書趙心泰參判尹弼秉參議李泰永以次進伏訖秉模曰近日極寒聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣仍敎曰今日以後連値齋日聞卿等來會於本司云依次對例只令稟事者來待而本院啓辭稟事堂上來待者只有一人故俄有飭敎今見諸堂一齊入來果其間思得別般可稟之事而然耶秉模曰今日入侍異於次對而無稟事備堂亦爲入來似緣誤聽知委之致而事甚未安推考何如上曰依爲之出擧條上曰昨日秋曹罪人推問事卿果聞之耶秉模曰刑曹堂上持文案待令云矣上曰如有稟事者稟處後當令入奏矣秉模曰安民之政莫先於興利祛害而修堤補垌去沙疏礫卽其興利祛害之大者也近來道臣以用民之難於狀聞不可不及時修築處亦皆任置者久矣如今年海西之被水尤甚處若不用別般功力田無可闢之日向因道啓貸錢助力之請雖以從附近互相運力覆奏行會竊想事勢若其大段汰覆處恐非鄰里運力之所可墾闢似此等地則或用邑民或用鄰邑近面之民然後可以完役而又必先於開春之前營邑爛商預度然後可趁解土後農作前着力收效以此分付待其畢擧行用民多少墾闢形止使之狀聞何如上曰依爲之出擧條秉模曰內乘鄭繼周纔蒙直赴之恩將欲下往本土內乘之任今姑減下何如上曰依爲之待唱榜卽爲收用可也出擧條民始曰卽接慶尙監司李亨元所報則常賑租萬餘石昨年自該道報本廳作米云而本廳無稟請之事故還退其成冊矣又以已爲作米今不可更作租云事勢旣如此作米亦無妨依所報許施何如上曰依爲之出擧條民始曰大同木之上納者升尺自有定式而近來木品漸不如古至於今年義城木而極矣不得已全退而改備上納之際自貽民弊且以非時改備故改納者又多不堪用究厥弊源專由於當初不善檢察之致義城前縣監鄭在中令該府拿問處之明春上納不遠另飭諸邑各別監捧上納後復如此隨現重勘之意出擧條申飭各道道臣何如上曰依爲之更徵之際受困者小民該倅所爲萬萬無狀不可尋常處之令該府拿問各別重繩以懲日後可也出擧條仍命書榻敎曰前義城縣令鄭在中令該府拿問各別重繩時秀曰諏吉廳勸奬成就事屢伏承提飭之敎矣命課學式年試取時額數太少故不但選取之不廣渠輩亦罕興起願赴之心今若以初試額數四人增爲八人覆試額數二人增爲四人則似當有益於奬勸之道且以試講冊子言之徐子平範圍數等冊皆是推命方書元不關於諏吉選日之業自今爲始以新刊協吉通義及表天綱二冊試講則實爲合宜俄者問議大臣則大臣之意亦以爲然故敢此仰達矣上曰依爲之出擧條時秀曰雲觀每年印曆都數爲一萬五千三百軸而猶或有不敷之時雖以今年言之冬至纔過數日市上賣買苟簡云自明年以後則加印七百軸以備一萬六千軸之數加印七百軸則付之諏吉廳以其餘利或作恒料或作賞格則亦可爲奬勸之一助矣上曰依爲之時秀曰本監監生雖曰雜職亦是啓下人員若有罪犯則法司之如法科治固不可已而至於私相訟辨之際郞官或有法外捽曳之擧亦無往復本監之事事體不當如此當該郞官捧現告推考本監乃是大臣衙門自今法司如有推治監屬之事申明進來之舊規事分付何如上曰依爲之竝出擧條煥之曰今朔爲始當爲儲窠而郡守以上窠則京職可擬之人每患苟艱雖非啓請邑限都政前以限滿守令勿拘純望通融備擬以爲次次遷轉之地而雖値口傳政事時亦爲一體擧行已成近例今亦依此爲之何如上曰依爲之出擧條敎泰永曰罪人文案持入上曰近來人心不淑士趨不端目寓非聖之書故躬行不經之事其弊卒至於少凌長賤凌貴而駸駸然視君父不尊自陷於不率敎之科以至有今番事矣一自金鼎國來言大臣之後思所以沒痕周全之道者極費商量而重臣請對之擧猝發於此際到此地頭不可不先看事面故未免使該曹推訊矣姜哥之自來干誅豈非千萬妖怪而亦豈非千萬意外乎秉模曰此可見天理之孔昭矣姑未敢知處分之當如何而今此諸囚之罪雖歇勘難免於惑衆之律亂言之誅也顧今民志不靖訛言不熄當此之時此等之類尤合嚴治以爲懲創之道矣上命晩秀讀奏文案上曰姜彝天捧供時果訊問耶泰永曰略加施威而平問之下渠自直招故不爲用刑矣上曰渠何故發告而必於重臣者亦何意也泰永曰往議金鑢則金鑢勸渠爲之云矣上曰然則被告近十日始爲此擧是何意也泰永曰渠以爲更欲詳探言根以致遲延云而渠供旣曰塗聽塗說則更探言根之招破綻不成而不自覺其急於拔足便歸誣人之科矣上曰重臣何以與姜哥相親耶秉鼎曰臣於年前待罪同成均時以姜哥及金鑢輩文體之不正命臣講習於中學故因此面熟渠之庶叔信亦嘗以偏裨率往矣上曰姜哥之爲人予亦一再見之已料輕薄無行矣恃其才華全不讀書故誤入小品以至於此渠亦世祿之家何苦有怨國之心耶金鑢則爲人果何如也秉鼎曰人物則妖邪文體則奇僻從前屢勤飭敎而終不悛改心術之病轉至於甘犯重辟此而不究竟置法則何以懲日後之弊而姜哥之來告臣也見其色辭專似着急今果然矣伏願亟施重典焉上曰渠輩所謂文體與筆法無非不經今番所坐雖不可直斷之邪學之科畢竟歸趣自與邪學無間矣秉模曰渠輩所稱南郭先生西方聖人等說直是眞邪種子矣臣聞金鼎國之言金信國信姜哥南郭陰誅之說怕不敢言其眞贓先以陰誅有無設問於渠云此可見其眞情而想信國之心尙在夢覺關頭矣邪說之易以惑人類此豈不大可懼乎上曰然矣金健淳之得此梁楚又何故也先正之家寧有是哉秉模曰聞其才華絶類似或因此而得此名矣與姜哥數次討論者縱云是三敎之說而不有防閒結交非類之狀良可痛矣心泰曰使健淳誤了至此者莫非鑢之慫慂而鑢家便一都會廳矣上曰其門閥果何如又聞是盛名之下則彼輩看作奇貨一以藉口於愚氓一以欺取其貸財其爲計至妖而易見矣最可痛惡者履白也甘作姜哥之倀鬼往來中間而昨日招辭中願得傳令之說尤極叵測矣民始曰以臣所見履白招中王佐一句語指意凶悖反有浮於姜哥矣上曰鑢弟䥧不出於招辭乎心泰曰然矣仍奏曰姜哥旣取服則緊出之鑢自當發捕而不敢擅便未及爲之矣秉模曰鑢之不爲發捕大是失刑決不可仍置不論矣上曰昨與卿有所云云卿果以是諭及而姜供如彼乎心泰曰臣果委曲發問而渠似言下領會矣上曰機警則機警矣仍敎曰渠輩何罪直由於異言喧豗病根潛固也我國海浪之說已自汝立而唱之非今斯今則本不足可驚而健淳則先正之奉祀也故參判之孫也先正是十世可宥之賢而予於故參判又有不可忘之事矣雖以姜哥言之渠祖曾所拯拔甄用昨夜見其壁上之筆有感於中而對燈心語矣渠雖無狀此亦世家旣欲置之生道者此也命心泰等曰卿等出去草供結語斯速書入也心泰等承命退出持結語旋入進伏命晩秀讀奏訖上曰秋堂先爲退去待判下卽爲擧行可也心泰等承命先退上曰金鑢亦爲捉來待令於秋曹秉鼎曰年來騷屑之終不寢熄始知此輩之所譸張此而不置辟則樂禍之徒將何所懲畏乎民始曰妖言惑衆亦死罪矣煥之曰諸囚妖慝之情跡臣雖未及詳知而槪其煽鼓妖惡訛惑聽聞其心所在將欲何爲不可不窮覈勘斷以爲杜亂萌壹民志之道矣上曰當嚴處矣秉模曰此事不發則已旣發之後決不可漫漶而止矣上命晩秀書判付訖敎曰輕其罪名俾開自新也重其律名爲示懲創也甚矣姜哥之妄也使渠無此一着火其紙人其人豈非予志而自批其頰一至於是耶民始等曰履白所爲不下於姜哥姜哥與履白不可不更加嚴刑矣上曰是則然矣而金鑢之勘罪視姜哥當減一等矣民始曰然矣秉模曰好生之德無物不遂如彼蟣蝨之微曲加恩澤臣不勝欽仰感歎而當罪而罪之是生道殺人之義也今此處分過加曠蕩殆同於置而勿問甚非所以重獄體之道矣上曰金履九以乃父之子不能敎其兒至有此境誠亦無狀大抵此事不足說矣士而讀聖經賢傳則匪僻之心從何生乎予每以左相一邊人先讀馬史未免有病敗言于左相矣先自今日登筵諸臣父詔其子兄勗其弟潛心於經傳勿看小品文字俾有回漓返朴出主入奴之效則寧有如許之慮乎非但家而父兄之責也主司者亦不得辭其責矣陞試卽是科文入頭處爲泮長者考試之際或有文體筆劃之噍殺輕斜者一切黜去使爲儒生者曉然知好惡之所在則豈無丕新改觀之效乎秉模曰聖敎誠第一義矣上命書榻敎曰同成均鄭民始許遞又命書榻敎曰同成均前望單子入之仍命退諸臣以次退出
정조 21년
丁巳十一月十二日午時上御重熙堂左承旨入侍時行左承旨李晩秀假注書呂東植記注官金良倜記事官吳泰曾以次進伏訖上曰今番秋曹罪人事究其源則由於文體之尙小品而然矣此後則須訓導後進年少輩切勿漸染而場屋試取之時主試時亦以是爲主好矣命退承史以次退出
정조 21년
行都承旨徐邁修坐直行左承旨李益運坐行右承旨韓晩裕奉命進去左副承旨李海愚內司僕進右副承旨成鼎鎭坐同副承旨金達淳坐直注書二員未差假注書呂東植仕李允謙仕直事變假注書宋應圭仕
정조 21년
傳于韓晩裕曰傳香承旨奉審嫡奸以來
정조 21년
李海愚啓曰大司憲李城輔執義申禹相在外掌令吳翰源金履喬未肅拜持平洪秉臣沈達漢呈辭監察茶時之意敢啓傳曰知道
정조 21년
徐邁修啓曰卽者應敎李翊模副應敎尹序東校理李貞運朴吉源副校理鄭來百朴崙壽修撰李羲甲林漢浩副修撰尹益烈韓致應謂有情勢陳疏徑出原疏纔已退却矣此與無端徑出有異推考警責竝卽牌招以爲推移入直之地何如傳曰允
정조 21년
丁巳十一月十三日辰時上御便殿同副承旨入侍時同副承旨金達淳假注書李允謙記注官金良倜記事官承膺祚以次進伏訖上曰俄者三司箚子大槪以留院之意已出朝紙耶卽爲知入賤臣承命出問回奏曰兩司箚槪已出朝紙玉堂箚槪姑未頒出云矣上曰唯仍命退承史以次退出
정조 21년
丁巳十一月十三日未時上御便殿左副承旨入侍時左副承旨李海愚假注書李允謙記注官金良倜記事官承膺祚以次進伏訖上曰前承旨洪仁浩所受去冊子今日已校準者爲幾何卽爲知入賤臣承命出問回奏曰今方不住校準已過半明日則當齎納云矣上曰唯仍命退承史以次退出
정조 21년
行都承旨徐邁修坐行左承旨李益運坐直行右承旨韓晩裕奉命進去左副承旨李海愚坐直右副承旨成鼎鎭坐同副承旨金達淳坐注書二員未差假注書呂東植仕李允謙仕直事變假住書宋應圭仕
정조 21년
傳于韓晩裕曰傳香承旨馳詣宗廟景慕宮奉審摘奸以來
정조 21년
傳于金達淳曰湖南停退之付之道臣爲之命下已久而今聞筵臣言尙無知委民情甚以爲苦待云當該道臣爲先推考更令廟堂關飭
정조 21년
傳曰徐邁修曰咸昌縣監之代令該曹口傳差出待下批開門下送
정조 21년
吏曹口傳政事以趙雲絅爲咸昌縣監
정조 21년
丁巳十一月十四日辰時上御重熙堂同副承旨入侍時同副承旨金達淳假注書李允謙記事官承膺祚吳泰曾以次進伏訖上曰右副承旨入侍賤臣承命出傳右副承旨成鼎鎭進伏敎達淳曰刑曹草記今以齋日不得賜批而例書知道謄諸十二日政院日記中事分付達淳曰出朝報與否何以爲之乎上曰刑曹文案曾無出朝報之例亦有商量者過齋後更稟可也仍命退承史以次退出
정조 21년
丁巳十一月十四日午時上御重熙堂都承旨入侍時行都承旨徐邁修假注書呂東植記事官承膺祚吳泰曾以次進伏訖上曰今番秋曹罪人事誠萬萬誕妄矣邁修曰臣雖不能詳知而聞其大綱則如許妖邪之類其將幾何而不爲夷狄禽獸乎此必有根柢而然矣雖以好生之德不爲究覈而此豈可仍而置之之事乎上曰渠輩安有窩窟之可論也初意則欲從容處之以爲人其人火其書之地特以重臣之來稟也故不得已一番盤問若使渠初不來告於重臣則亦歸於都無事之科矣邁修曰此非渠輩之所可獨爲者也拔本塞源不容少緩矣上曰此非必張大之事也卿亦嘗聞此輩之爲人乎邁修曰臣亦聞之則稍有文才而爲人皆浮薄輕妄云矣上曰此由於近日所謂小品者流入於邪學而然矣卿須訓導後進切勿蹈襲之地可也命退承史以次退出
정조 21년
行都承旨徐邁修坐行左承旨李益運坐行右承旨韓晩裕奉命進去左副承旨李海愚坐右副承旨成鼎鎭坐直同副承旨金達淳坐直注書二員未差假注書呂東植仕李允謙仕直事變假注書宋應圭仕
정조 21년
傳于韓晩裕曰禮房承旨馳詣永陵奉審摘奸以來仍以受香承旨進去昭寧園綏吉園一體奉審
정조 21년
李益運啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 21년
以江原監司徐有防狀啓蔚珍縣令元永麟限麥秋仍任令該曹稟處事傳于徐邁修曰依狀請施行事回諭
정조 21년
慶尙監司李亨元疏曰伏以臣之菲才駑質謬膺藩寄不職之罪自知甚明匪分之災其理必至果然被八路最甚之旱貽九重南顧之憂危懼也若集于木接濟則如涉無涯區區所自矢者惟欲焦殫心膂勉竭愚鈍以效萬一之圖方夏農形之奏非敢出於一毫夸張當秋分等之啓亦自附於十分稱停而幸蒙我殿下如傷若保之至仁厚澤倉糴之許停也身布之代捧也以及籍單軍案僧番奴貢之退期也凡係便宜蠲恤之典無微不燭靡有餘蘊臣方仰戴俯宣奉以對揚惟恐昏憒不事自陷罪戾而已至於事目外二萬結加請之災諒非獲已臣雖至愚豈不知上關國家之經費下係生民之休戚而妄有所陳列也哉行部之路目擊原野踏驗之政面飭守宰廣探聞見積費料量畢竟就列邑所報中損之又削期於精核若以當年之災形較諸歉歲之往例則不啻太約略而籌司請減至於四千餘結非敢曰訏謨之地無所商度而自夫回下之日臣誠惶恧交中繞壁彷徨忘飱廢寢殆今十許日矣大小民情之缺望遠近邑牒之愬悶姑舍是臣之所自悼者緣臣無狀自歸不實至使赤子捐瘠之憂重以白地徵稅之冤則適足以添辜負之端而速僨誤之誅耳雖欲淟涊蹲據而其將何面目飭守令對吏民行催督之政而講賙救之策乎目下事情苟可以塗抹分排害不及民則以俟勘之蹤顧何敢此唐突干瀆之擧而歷日思惟情窮勢蹙玆敢冒沒控籲仰請處分伏乞聖明特垂鑑諒勘臣罪以昭法紀準臣請以軫民隱不勝千萬幸甚臣無任云云答曰省疏具悉爲嶺民一心懸懸此際卿疏若此特許所請結數令廟堂三懸鈴卽爲行會然而一夫之不沾實效卿之責也其敢放忽乎
정조 21년
丁巳十一月十五日辰時上御重熙堂右副承旨同副承旨入侍時右副承旨成鼎鎭同副承旨金達淳假注書李允謙記注官金珍恪記事官承膺祚以次進伏訖上曰下直守令入侍出榻敎賤臣承命出傳與咸昌縣監趙雲絅偕入進伏上曰今見汝不無感想者矣嶺邑歉荒爲民事實切南顧之憂汝須下往懋盡誠力必善爲之也仍命除七事宣諭先退上曰永陵祭享時承旨中若差獻官則院吏隨往徒貽廚傳之弊此後則承旨爲獻官時院吏勿爲隨往事分付仍命退承史以次退出
정조 21년
行都承旨徐邁修坐行左承旨李益運坐行右承旨韓晩裕坐左副承旨李海愚坐直右副承旨成鼎鎭坐直同副承旨金達淳坐注書二員未差假注書呂東植仕李允謙仕直事變假注書宋應圭仕
정조 21년
韓晩裕啓曰明日常參經筵取稟傳曰停
정조 21년
李海愚啓曰大司憲李城輔執義申禹相在外掌令金履喬吳翰源未肅拜持平洪秉臣沈達漢呈辭監察茶時之意敢啓傳曰知道
정조 21년
韓晩裕啓曰時原任大臣爲承候來待矣傳曰入侍
정조 21년
韓晩裕啓曰時原任閣臣爲承候來待矣傳曰入侍矣
정조 21년
韓晩裕啓曰藥房提調趙宗鉉副提調徐邁修爲承候來待矣傳曰入侍
정조 21년
傳于徐邁修曰來待諸臣入侍
정조 21년
丁巳十一月十六日午時上御誠正閣時原任大臣閣臣藥房承候入侍時行都承旨徐邁修行左承旨李益運假注書呂東植記注官金良倜記事官吳泰曾左議政蔡濟恭領敦寧府事金履素右議政李秉模藥房提調趙宗鉉一提學鄭民始二提學沈煥之原任直提學徐浩修徐龍輔檢校直提學李晩秀原任直閣金勉柱金祖淳檢校待敎沈象奎李存秀以次進伏訖濟恭曰屢日淸齋又値寒暖之無常聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰元子宮氣候一向平安而連爲課讀乎上曰好在善讀矣宗鉉曰醫官待令入診何如上曰置之上曰昨日嶺伯疏係是民隱故特許準請而廟堂之意以爲如何秉模曰四千結之加劃不必過多而道伯之以狀以疏每每煩請亦爲未安矣上曰旣是民隱則不可不恤且今四千結摠計前劃之數雖似夥然而較諸甲寅劃災則亦似不及矣秉模曰甲寅劃災殆過四萬結而此則不常有之事非所以較論者矣濟恭曰臣於病伏中雖未知凡干事務而近日秋曹事妖誕幻妄誠非細憂而以殿下好生之德雖不欲張大其事亦恐非生道殺人之政矣上曰此非張大之事渠輩旣以道聽塗說欺人取物等語納招則如是酌處似無不可矣仍敎曰此輩之爲人卿等亦嘗聞知乎履素曰他人則臣雖不能詳知金履白則素知其爲輕邪浮薄之人而猶不料至於此矣上曰履白雖曰卑微其家何如而如是誕妄尤爲痛惡矣濟恭曰臣則聞姜彝天之爲人輕佻妖邪而薄有才藝詩文書畫兼以琴歌易爲流輩之所惑故今番所干諸人皆輕邪不正之徒矣上曰近來文體耽於小品捨却典實惟務奇幻故一變而爲邪學又一變而爲今番事都緣士趨之不正而爲世道之憂甚大欲救弊源當變文體先使泮堂飭諭儒生升庠之文俾勿漸染似好矣濟恭曰文體之怪莫近日若其所爲弊誠如聖敎不可不一番提飭然後庶可痛革矣濟恭曰刑曹罪人姜彝天罪狀顚末臣以不見文案故未詳其裏面而但聞彝天締結匪類出入京外做出妖言誑誘鄕曲無知之輩者已有年所云其心則出於欺人取物之計而其跡則妖言惑衆正是當律懸之藳街懲一勵百夫誰曰不可而以天地好生之德止於刑訊島配臣何必力爭而第念彝天性旣妖邪又兼薄才如耽羅遐遠之地招聚蚩蠢之類誑惑人心如前日之爲則有國法在渠固無足惜而無罪蚩氓若因渠而陷於罪辟則不亦可矜乎臣意則嚴飭耽羅守臣嚴加伺察無論班族與常漢使無敢出入於彝天居接之主人以絶稔惡之路恐不可已故敢此仰達而今番諸罪人與彝天一而二二而一者申飭各其所配官防戢伺察一依耽羅例爲之之意亦爲各別知委何如上曰他人之見惑姑無論渠輩圖生自新之方政在於閉門讀書追悔愆尤若自新爲端士則豈不卽爲酌放乎以此嚴飭各該道臣及地方官一邊曉諭一邊嚴戢期於爲人可也出擧條上曰承宣輩每言此獄決處之事不可不登諸朝紙俾中外曉然而刑曹判付本無出朝報之例故不許之矣今幸左相擧條得爲朝紙頒示之資矣濟恭曰此罪人中有定配於慶源者此地雖去京絶遠而每緣謫客之來往多所師受者故其土人言語詩文皆效京樣今若與此輩往來親熟則恐不無漸染誑惑之慮矣民始曰慶源雖在極北而開野平遠山川秀麗人士了了爲北關之最不無漸染之慮者果如左相所奏矣上曰囚供亦以欺人取物爲言此而一轉則幾何而不爲竊發之盜乎治盜之政亦莫如近日之緩忽月前忠州營將事果緣何而然耶履素曰營將之越境譏捕已是法外矣秉模曰尋常竊發之類雖不得一一捉治而間或有明火之賊亦未免緩治如此之類必用重律然後可以懲勵矣上曰漢祖三章之法箕聖八條之敎止於抵罪爲奴而未嘗言一殺字重律亦不可輕議矣民始曰外方戢盜之政有難專責於營將蓋鎭營校卒元無所受之食故皆以頑悍之類苟充其數而或以譏詗出送則到處作弊故地方官欲以是推治與鎭營種種有相持之端至於論報巡營則巡營之右守令者多故營將惟以不譏詗爲主守令謂有鎭營在而初不留意於戢盜此後則申飭守令各其地方各別譏詗似好矣履素曰燔造所用木槽九部廣板八立排板三立十年一次卜定於江原道十二邑而今當年限矣此木物之爲東民難支之弊臣曾按本道時熟知之且取考前道臣尹師國狀啓亦盛言其弊其在恤民隱之道不可不從長釐革故北四邑段以水路之便近木物之稍裕使之依前擧行而長廣則比前稍減餘外八邑段念其船運之難便貿取之艱辛以錢代納自京貿用而考閱本分院所在各年謄錄則板價五十兩外曳運價雜費人情等名目或至於百餘金便成謬例固當全數減削而第伏念曳運價段貿取山峽時曳下江邊之需到泊分院後運致燔所之資則不可多數減削雜費段不但遠地之往來浮費體木之劈鍊工價皆在此中以元價五十兩體大木物京鄕木商擧皆不願勢不可不以此添補當爲酌約減數人情名色一竝革罷仍成節目定式施行而年久已行之事自下有難擅便敢此仰達矣上曰依爲之出擧條邁修曰道臣之守令罷黜其例不一或以身病或以親病而卽伏見慶尙監司李亨元罷黜咸昌縣監鄭宗魯狀啓則謂以拘忌難於接民爲辭非但有違格例且關後弊事體所在不可無警該道臣從重推考何如上曰依爲之出擧條上曰有實故玉堂許遞出榻敎命退諸臣以次退出
정조 21년
行都承旨徐邁修牌不進行左承旨李益運奉命在外行右承旨韓晩裕坐左副承旨李海愚坐右副承旨成鼎鎭坐直同副承旨金達淳坐直注書二員未差假注書呂東植仕直李允謙仕事變假注書宋應圭仕
정조 21년
傳于韓晩裕曰碑本奉詣時當親傳侍衛入直爲之時刻辰初爲之處所便殿爲之
정조 21년
韓晩裕啓曰今日殿座時承旨當爲備員行都承旨徐邁修今日不爲仕進所當牌招而拘於廳規不得請牌何以爲之敢稟傳曰牌招
정조 21년
傳于李海愚曰侍衛毛具
정조 21년
李海愚以壯勇營言啓曰本營屬拜峰鎭牙兵月課時鳥銃沒技人別單書入之意敢啓傳曰知道
정조 21년
丁巳十一月十七日辰時上御便殿咸興讀書堂馳馬臺碑本親傳入侍時行左承旨李益運行右承旨韓晩裕左副承旨李海愚右副承旨成鼎鎭同副承旨金達淳假注書呂東植李允謙記事官承膺祚吳泰曾檢校直提學李晩秀檢校待敎沈象奎李存秀以次侍立上敎益運曰碑本排鐫時字劃必稠密排接碑面上下東西俾有餘地可也仍命晩秀益運展閱碑本草圖書訖敎曰封裹則齎奉於東廟正門內幄次後爲之可也時至上詣板位親傳碑本於晩秀晩秀奉安於龍亭命鼓吹通禮跪啓請鞠躬上鞠躬祗送承史閣臣侍衛一時鞠躬祗送訖上還內仍命退諸臣以次退出
정조 21년
行都承旨徐龍輔坐行左承旨韓晩裕坐右承旨李肇源坐左副承旨蔡弘遠坐右副承旨李海愚坐直同副承旨金達淳坐直注書二員未差假注書呂東植仕李允謙仕直事變假注書宋應圭仕
정조 21년
韓晩裕啓曰來二十一日朝參日次矣敢稟傳曰停
정조 21년
韓晩裕啓曰來二十一日輪對日次矣敢稟傳曰爲之
정조 21년
李海愚啓曰明日乃是小寒自明日日暖間視事頉稟之意敢啓傳曰知道
정조 21년
李海愚啓曰獻納金銑下諭後過限不上來依定式遞差傳旨及禁推傳旨捧入之意敢啓傳曰知道
정조 21년
傳于韓晩裕曰諸承旨持公事入侍
정조 21년
傳于韓晩裕曰來待諸臣入侍
정조 21년
韓晩裕以弘文館言啓曰本館上番闕直事甚未安副應敎尹序東校理朴吉源副校理朴崙壽鄭來百竝卽牌招以爲推移入直之地何如傳曰允
정조 21년
以副應敎尹序東副校理朴崙壽牌不進罷職傳旨傳于韓晩裕曰只推更爲牌招
정조 21년
承旨前望單子入之徐龍輔李肇源蔡弘遠落點
정조 21년
以南兵使曺允精狀啓北靑府使申大尹罪狀假率加定二百五十名懲番軍餉二千餘石稱以換色皮穀數三斗受去民處以正穀七八斗督納稱以牛松禁分遣吏奴於各社騎馬巡里恐喝索賂兺除良無論牛之屠不屠大里則十三頭小里則五六頭每頭贖錢十兩零錢松禁稚松數三株犯斫者輙錄數三十株闕錢二十兩零錢式年土幕及放牧摘奸先捧錢三十兩及一百七十兩營納魚物酒籍倍數加徵一夫十兩之應役今爲二十兩爲先罷黜其罪狀令攸司稟處管下邑倅貪虐軍民若是無嚴臣亦惶恐待罪事傳于李海愚曰申大尹之諸件侵虐軍民之罪如彼狼藉近來懲貪之政解弛如大尹者乃敢犯此此而不嚴治置王府何爲慰小民何辭卽令該府拿來囚之贓吏重囚之獄開坐嚴問以聞非理濫懲之物卿其一一懲給軍民後狀聞卿則擧職可尙勿待罪道內有此墨倅向因關西業遠事飭諭何如則闔眼噤口尙無一言者其可曰有道伯乎北靑若此則外於此之諸邑遠於此之北關尤可反隅無巡營之該道民何堪居吏何知懼乎當該道臣爲先越俸一等未發覺墨倅斯速摘發登聞登聞之前安敢以道伯自處以益其無憚之罪乎爲先將此意下諭北伯俾圖贖愆之方
정조 21년
有政吏批判書沈煥之進參判李敬一進參議李勉兢內閣進同副承旨金達淳進以李相璜爲大司諫趙德潤爲司諫洪彦燮爲掌令李寅采洪時濟爲持平李羲甲爲獻納鄭晩錫朴宗京爲正言林道浩爲同敦寧李祖源爲軍器提調趙台榮爲吏曹正郞南達孫爲禮曹正郞趙章漢爲濟州牧使金東敬爲兼引儀贈吏參蔡義恭贈吏判例兼贈吏議蔡膺祖贈吏參例兼以上知中樞府事蔡弘履兩代追贈兼養賢庫主簿朴鍾淳單付蔚珍縣令元永獜限麥秋仍任事承傳
정조 21년
兵批判書李祖源病參判柳誼病參議尹致性入直進參知申鳳朝病右副承旨李海愚進僉知崔海大李烷大護軍趙尙鎭護軍李益運李祖承司直李翊模竝單付加德僉使張世䊵蒜山僉使徐有春相換內乘鄭繼周減下事承傳
정조 21년
以北靑府使望筒傳于徐龍輔曰擇差命下之後必以驪州僨事未久之人擬望者果何所據乎雖無下敎不可如是則況有特敎乎大非所望於此銓官者當該判書爲先越俸一等望筒勿施侍從之積滯莫甚於近日苟欲擇人豈無可合者乎更令擬入
정조 21년
以橫城縣監望筒傳于徐龍輔曰漢宣豈不云良二千石乎名以守令則雖閑郡小邑不可不擇況本縣乎望筒勿施政官爲先推考使之更擬以入
정조 21년
吏批再政以宋翼孝爲北靑府使崔秉敎爲橫城縣監
정조 21년
以咸鏡監司李鼎運狀啓進上生靑魚生瓜魚尙未捉得不得封進惶恐待罪事傳于徐龍輔曰勿待罪回諭
정조 21년
以全羅監司李得臣啓本光陽前縣監韓師鎭勒置奴婢委折終不加現事傳于李海愚曰狀啓還下送邑屬何罪日寒如此保放於該邑更令道臣別岐究査與査官等合力限五十日修啓事書目題送
정조 21년
李肇源以兵曹言啓曰卽接西所衛將李烷牒報則西所南邊小松一株爲風拔根顚仆云令該所依例斫去之意敢啓傳曰知道
정조 21년
李肇源以備邊司言啓曰同敦寧姜垣卒逝今方歸葬於忠淸道溫陽地而曾經二品實職依法典返柩時擔軍題給之意分付所徑各道何如傳曰允